Source: https://jsa.md/2016/10/19/mostenirea/
Timestamp: 2019-08-18 13:47:00+00:00

Document:
Lecţie publică: MOŞTENIREA.
1.Introducere.Noţiuni generale.
a.Despre moştenire;
b.Noţiunea, date generale;
c.Calitatea de succesor, succesor nedemn, decăderea din dreptul la succesiune.
2.Moştenirea legală.
2.1.Procedura deschidereii moştenirii:
a. Deschiderea succesiunii după declararea morţii persoanei;
b. Locul deschiderii succesiunii;
c. Patrimoniul succesoral.
3.Moştenirea testamentară
a.Noţiuni generale;
b. Determinarea cotei succesorale de către testator;
c. Substituirea succesorului;
d. Dezmoştenirea;
e. Păstrarea dreptului la moştenire.
3.1.Forma testamentului
a. Testamentele asimilate celor autentificate notarial;
b. Semnarea testamentului de către o altă persoană;
c. Testamentul persoanei analfabete sau cu deficienţe fizice.
Literatura:1. „Drept succesoral”, Raul Petrescu, Oscar Print –fără an, pag.13-17;
2. „Succesiuni”, Dan Chirică, Bucureşti- fără an, pag.3-9;
3. „Drept civil.Succesiune”, Dumitru Florescu, Bucureşti 2001, pag.15-19
Din punct de vedere etimologic cuvîntul „succesiune” îşi găseşte originea în latinescul succedo-successi-succedere care înseamnă „înlocuire”, dar şi „urmarea sau „succesiunea lucrurilor”. A succeda înseamnă a lua locul unei alte persoane. Astfel cumpăratorul succede vînzătorului, fiind un succesor cu titlu particular între vii. Accepţiunea termenului de succesiune este cea de transmitere a dreptului. În dreptul succesoral noţiunea are două sensuri: „de transmisiune”, dar şi de „masă patrimonială transmisă”, fiind deci, în sens restrîns, sinonimă cu „moştenire”. În sens larg, în dreptul succesoral termenul „succesiune” înseamnă transmisiunea patrimoniului, adică a drepturilor şi obligaţiilor unei persoane defuncte către o altă persoană care trăieşte şi care se numeşte moştenitor. Moştenirea nu este altceva decît dreptul de a succede cu toate drepturile defunctului.
Ca noţiune cu sens juridic poate avea mai multe înţelesuri.
Într-un prim sens restrîns, prin succesiune se înţelege orice transmisiune juridică a unor bunuri mobile, imobile, corporale sau incorporale. Astfel se spune că donatarul succede donatorului ca titular al drepturilor de proprietate transmise prin actul de donaţie, sau cumpărătorul succede vînzătorului ca titular al dreptului de proprietate asupra bunurilor vîndute. În ambele cazuri noţiunea juridică de succesor evocă ideea de continuator, ca titular de drept. Este folosită noţiunea de succesor, deoarece ea implică atît preluarea anumitor bunuri dar şi a obligaţiilor referitoare la bunurile transmise proprietarului subsecvent.
În sens larg al cuvîntului prin succesiune se înţelege transmisiunea uneo bunuri pentru cauză de moarte. Această succesiune sau transmisiune poate avea loc în caz de rudenie potrivit unei ordini stabilite de lege sau prin act juridic potrivit voinţei persoanei. Totodată transmisiunea succesorală poate fi cu titlu universal sau cu titlu particular. Prin transmisiune cu titlu particular se înţelege transmisiunea mai multor bunuri sau numai a unui bun determinat, în timp ce transmisiunea succesorală cu titlu universal evocă dobîndirea unui patrimoniu sau a unei universalităţi de bunuri în care se includ toate bunurile prezente şi viitoare ale transmiţătorului dar şi pasivul care va fi preluat de succesor în calitate de moştenitor.
Potrivit art.1432 din CC RM, prin moştenire se înţelege transmiterea patrimoniului unei persoane fizice decedate (cel care a lăsat moştenirea) către una sau mai multe persoane fizice în viaţă (persoane fizice, persoane juridice sau stat). Transmiterea moştenirii este o transmitere universală dat fiind faptul că obiectul transmisiunii succesorale, cu excepţia legatului, îl formează patrimoniul persoanei fizice decedate, adică totalitatea drepturilor şi obligaţiilor, care au valoare economică şi au aparţinut celui ce lasă moştenirea la momentul decesului. Nu se trasmit prin moştenire drepturile şi obligaţiile nepatrimoniale care poartă un caracter personal şi care poat aparţine doar celui ce a lăsat moştenirea, precum şi drepturile şi obligaţiile prevăzute de contract sau de lege, care sunt valabile numai în timpul vieţii celui ce a lăsat moştenirea şi care se sting la decesul lui (art.1446 CCRM).
(1)Pot fi moştenitorii, în cazul succesiunii:
a)testamentare, persoanele care se aflau în viaţă la momentul decesului celui ce a lăsat moştenirea, precum şi cele care au fost concepute în timpul vieţii celui ce a lăsat moştenirea şi s-au născut vii după decesul acestuia, indiferent de faptul dacă sînt sau nu copiii lui, precum şi persoanele juridice care au capacitate juridică civilă la momentul decesului celui ce a lăsat moştenirea;
b)legale, persoanele care se aflau în viaţă la momentul decesului celui ce a lăsat moştenirea, precum şi copii celui ce a lăsat moştenirea concepuţi în timpul vieţii lui şi născuţii vii după decesul acestuia.
(2)Statul dispune de capacitate succesorală testamentară, precum şi de capacitate succesorală asupra unui patrimoniu succesoral vacant.
1.În prezentul articol sînt enumerate categoriile de subiecte cărora li se recunoaşte capacitate succesorală, atât în cazul moştenirii legale, cît şi în cazul moştenirii testamentare. Capacitatea succesorală reprezintă aptitudinea unei persoane de a fi subiect al drepturilor şi obligaţiilor pe care le implică calitatea de moştenitor. Altfel spus, capacitatea succesorală este vocaţia unei persoane de a culege moştenirea lăsată de o altă persoană. A nu se confunda capacitatea succesorală cu capacitatea de folosinţă sau cu capacitatea de exerciţiu. Capacitatea succesorală se referă la existenţa în viaţă (la momentul deschiderii succesiunii) a persoanei chemate la moştenire.
a)În cazul succesiunii testamentare au capacitatea succesorală următoarele categorii de persoane:
-Persoanele care sînt în viaţă la momentul deschiderii succesiunii. Deci, pentru a putea succede, persoana care are o astfel de vocaţie trebuie neapărat să existe la momentul deschiderii succesiunii. Dovada existenţei la momentul deschiderii succesiunii revine acelei persoane care pretinde drepturi la acea moştenire sau reprezentantului (legal sau convenţional) persoanei interesate cu actele de stare civilă. Tot astfel, dovada se va putea face şi cu certificatul de deces sau hotărîrea judecătorească definitivă de declarare a morţii din care reiese că decesul moştenitorului a survenit ulterior deschiderii succesiunii.
Persoana declarată dispărută – pînă la momentul intervenirii unei hotărîri judecătoreşti declarative de moarte rămasă definitivă – are capacitate succesorală, aceasta fiind relativă şi poate fi înlăturată prin proba contrarie. Sînt posibile două ipoteze. Prima – în cazul în care o persoană este declarată judecătoreşte dispărută, atunci capacitatea succesorală a acesteia depinde de data morţii stabilită în hotărîrea declarativă de moarte. În situaţia în care această dată este anterioară celei a deschiderii succesiunii, se consideră că persoana dispărută nu a avut capacitate succesorală şi deci bunurile care s-au primit din moştenire vor fi readuse la masa succesorală. A doua ipoteză – în cazul în care data morţii stabilită prin hotărîre judecătorească declarativă de moarte rămasă definitivă este posterioară celei a deschiderii succesiunii, în acest caz se consideră că persoana dispărută a păstrat capacitatea succesorală.
-Persoanele care au fost concepute în timpul vieţii celui ce a lăsat moştenirea şi s-au născut vii după decesul acestuia. Copilul conceput este considerat că există. Nu va avea capacitate succesorală copilul conceput la data deschiderii succesiunii, dacă s-a născut mort. În cazul succesiunii testamentare nu este necesar ca cei născuţi după decesul celui care a lăsat moştenirea să întrunească calitatea de copii al acestuia.
-Persoanele juridice au capacitate succesorală (capacitate de a primi prin testament o moştenire sau bunuri din moştenire) de la data dobândirii personalităţii juridice (capacităţii juridice civile). Capacitatea succesorală a persoanelor juridice nu depinde de durata existenţei persoanei juridice după data deschiderii succesiunii. Dacă încetarea persoanei juridice a intervenit după deschiderea moştenirii, drepturile sale succesorale vor trece asupra persoanei sau persoanelor juridice dobânditoare a patrimoniului persoanei juridice indicate în testament, aflate în reorganizare sau, respectiv, vor intra în masa patrimonială supusă lichidării, în caz de dizolvare.
b)Pentru ca o persoană să fie moştenitor legal nu este suficient ca ea să aibă capacitate succesorală, este necesar ca aceasta să fie chemată de lege la moştenire, adică să aibă voaţie succesorală legală. Legea conferă vocaţie succesorală rudelor (inclusiv celor din adopţie) a celui despre a cărui moştenire este vorba, soţului supravieţuitor şi statului.
Comentariile formulate la primele două alineate sînt valabile şi pentru capacitatea succesorală a moştenitorilor legali, cu condiţia ca aceste persoane să facă parte din cercul rudelor, determinat de articolul 1500 a Codului civil.
2.Statul dispune atât de capacitate succesorală testamentară, cît şi legală. Patrimoiniul succesoral trece în proprietatea statului – în total sau în parte – în cazurile în care fie nu există moştenitori (legali sau testamentari), fie chiar dacă aceştia există vocaţia lor succesorală concretă nu se întinde asupra întregii mase succesorale.
(1)Nu poate fi succesor testamentar sau legal persona care:
a)a comis intenţionat o infracţiune sau o faptă amorală împotriva ultimei voinţe, exprimate în testament, a celui ce a lăsat moştenirea dacă aceste circumstanţe sînt constatate de instanţa de judecată;
b)a pus intenţionat piedici în calea realizării ultimei voinţe a celui ce a lăsat moştenirea şi a contribuit astfel la chemarea sa la succesiune ori a persoanelor apropiate sau la majorarea cotei succesorale ale tuturor acestora.
(2)Nu pot fi succesori legali ai copiilor lor părinţii decăzuţi din drepturile părinteşti care, la data deschiderii succesiunii, nu sînt restabiliţi în aceste drepturi şi nici părinţii (adoptatorii) şi copiii maturi (inclusiv cei adoptaţi) care s-au eschivat cu rea-credinţă de la executarea obligaţiei de întreţinere a celui ce a lăsat moştenirea dacă această circumstanţă este constatată de instanţa de judecată.
1.Acest articol se referă la nedemnitatatea succesoarală. Pentru ca o persoană să poată fi chemată la succesiune, nu este suficient ca ea să întrunească numai cele două condiţii pozitive (să aibă capacitate succesorală şi vocaţie succesorală), mai este necesar ca acestă persoană să nu fie nedemnă de a moşteni. Nedemnitatea sau nevrednicia succesorală constă în decăderea de drept a unui moştenitor din dreptul de a culege o anumită moştenire, inclusiv rezerva la care ar fi avut dreptul din această moştenire, deoarece s-a făcut vinovat de o faptă gravă faţă de cel care lasă moştenirea. Nedemnitatea succesorală constituie o sancţiune, deoarece stopează realizarea vocaţiei succesorale pentru anumite cazuri. Ea va fi aplicabilă numai în cazul săvîrşirii faptelor expres determinate de lege, această normă avînd un caracter imperativ. Sancţiunea se aplică şi produce efecte doar pentru autorul faptei. Aplicarea sancţiunii nu poate fi extinsă la alte moşteniri, nedemnul fiind înlăturat numai de la moştenirea persoanei faţă de care a săvîărşit faptele nedemne. La fel, sancţiunea nedemnităţii se va aplica doar pentru faptele săvîrşite cu intenţie (vinovăţie), presupunîndu-se că moştenitorul a acţionat cu discernămînt. Infracţiunile săvîrşite din culpă nu atrag după sine sancţiunea nedemnităţii.
Partea întîi a art.1434 se referă la nedemnitatea succesorală în cazul moştenirii legale sau testamentare. Va fi nedemnă să moştenească, atît în calitate de moştenitor legal, cît şi în calitate de moştenitor testamentar, persoana care a comis intenţionat o infracţiune împotriva celui care lasă moştenirea sau o faptă amorală împotriva ultimei voinţe a celui care lasă moştenirea, exprimate în testament. Toate aceste împrejurări urmează a fi calificate drept temei pentru declararea nedemnităţii succesorale, doar prin sentinţa sau hotărîrea judecătorească.
La fel, vor fi nedemne de a moşteni, persoanele care, intenţionat, au împiedicat realizarea ultimei vonţe a celui care lasă moştenirea, care prin sugestie sau captaţie au determinat pe cel care lasă moştenirea să facă o liberalitate în favoarea lor sau să majoreze cota succesorală a acestora sau a persoanelor apropiate acestora. De asemenea, vor fi nedemne şi persoanele care au tăinuit testamentul celui care lasă moştenirea sau i-au constrîns pe ceilalţi moştenitori să renunţe la drepturile lor succesorale, în scopul majorării părţii ce li s-ar fi cuvenit lor sau persoanelor apropiate acestora.
2.Alineatul 2 al acestui articol se referă la reciprocitatea dreptului de moştenire legală a părinţilor şi copiilor, inclusiv al adoptatorilor şi adoptaţilor.
Sancţiunea prevăzută în această parte este unilaterală. Astfel, copii pot să-i moştenească pe părinţii care au fost privaţi de drepturile părinteşti sau care s-au eschivat să plătească pensia alimentară.
Înlăturarea acestora de la moştenirea prin lege nu îi lipseşte de dreptul de a-i moşteni prin testament.
Sînt nedemi de a succede părinţii şi copiii majori care s-au eschivat cu rea-credinţă de la executarea obligaţiunii de întreţinere, prevăzute de lege, a celui care lasă moştenirea, dacă această circumstanţă este constatată de instanţa judecătorească. Aceştia ar putea veni la succesiune numai în calitate de moştenitori testamentari, astfel, considerîndu-se confirmat faptul, că au fost iertate de cel care lasă moştenirea.
Circumstanţa care constitue temei pentru decădere din dreptul la succesiune trebuie constatată de instanţa de judecată. Acţiunea poate fi intentată de persoana pentru care decăderea succesorului nedemn din dreptul la succesiune are consecinţe patrimoniale.
Instanţele judecătoreşti sînt chemate doar pentru a constata dacă sînt sau nu îndeplinite condiţiile cerute de lege pentru a stabili nedemnitatea şi nicidecum pentru a pronunţa această sancţiune, care devine aplicabilă în puterea legii. Prin urmare, instanţa de judecată nu pronunţă, ci numai constată nedemnitatea succesorală.
Nedemnitatea succesorală poate fi invocată de orice persoană interesată, care urmează să profite de la înlăturarea de la moştenire a nedemnului, cum ar fi comoştenitorii legali sau moştenitorii legali subsecvenţi ori legatarii sau donatarii în cazul în care nedemnul ar fi fost un moştenitor rezervatar al cărui prezenţă putea determina reducţiunea liberalităţii sau dacă acesta ar fi contestat validitatea dispoziţiilor testamentare.
Dreptul de a invoca o asemenea acţiune nu poartă un caracter exclusiv personal. Nedemnitatea poate fi invocată atît în mod direct de către persoanele enumerate mai sus, cît şi printr-o acţiune oblică (articolul 599 Cod civil), de către creditorii acestor persoane. Acţiunea poate fi invocată chiar de către persoana nedemnă.
Nedemnitatea poate fi invocată împotriva nedemnului, atîta timp cît ultimul se află în viaţă, cît şi împotriva moştenitorilor săi legali sau testamentari, în cazul în care succesorul nedemn a intrat în stăpînirea bunurilor succesorale şi a decedat înainte de constatarea nedemnităţii.
Nedemnitatea poate fi invocată şi, în cosecinţă, constatată de instanţa judecătorească numai după deschiderea succesiunii şi numai dacă vocaţia succesorală a nedemnului este concretă, nefiind înlăturat de la moştenire prin prezenţa unor moştenitori în rang preferabil (care pot culege moştenirea şi fără invocarea nedemnităţii).
Persoana culpabilă de săvîrşirea unor acţiuni ce atrag decăderea din dreptul la succesiune pote fi chemată, în pofida acestui fapt, la moştenire dacă cel ce a lăsat moştenirea o iartă exprimînd acest lucru în mod expres în testament.
După comiterea faptei, cel care lasă moştenirea poate să-l gratifice prin testament pe moştenitorul nedemn. Astfel, prin voinţa testatorului, această normă admite înlăturarea sancţiunii legale a nedemnităţii succesorale.
Articolul 1499 Moştenirea legală
(1)Moştenirea legală, adică trecerea patrimoniului defunctului către persoanele menţionate în lege, se aplică în cazul în care:
a)cel ce a lăsat moştenirea nu a lăsat nici un testament;
b)a fost declarată nulitatea testamentului;
c)succesorul testamentar este codecedat sau comorient cu testatorul;
d)succesorul testamentar este nedemn.
Moştenirea este legală în cazul în care transmiterea moştenirii are loc în temeiul legii, la persoanele, în ordinea şi în cotele determinate de lege.
Moştenirea legală intervine în toate cazurile în care cel care lasă moştenirea nu a întocmit testament.
Dacă testatorul a întocmit testament, dar acesta a fost declarat nul, moştenirea va fi deferită potrivit legii. Un testament poate fi declarat nul, prin hotărîrea instanţei judecătoreşti, dacă sînt prezente condiţiile de fond şi de formă a nulităţii actelor juridice. La fel, un testament va fi nul în cazul în care dispoziţiile testamentare contravin legii sau intereselor publice sau conţine condiţii care nu sînt clare sau contravin una alteia. În cazul în care cel ce a lăsat moştenirea a lăsat testament, însă acesta nu cuprinde legate, prevăzînd alte dispoziţii de ultimă voinţă se vor aplica normele referitoare la moştenirea legală. Moştenirea va fi legală şi în acele cazuri în care testamentul cuprinde dezmoşteniri (înlăturarea de la moştenire a unui sau a mai multor moştenitori legali), fără ca testamentul să cuprindă legate.
Moştenirea se va diferi potrivit legii şi în situaţia în care nu există moştenitori testamentari, fie că aceştia sînt comorienţi sau codecedaţi, fie aceştia au predecedat, fie sînt declaraţi nedemni prin hotărîrea instanţei de judecată.
Moştenirea legală poate coexista cu cea testamentară, dacă cel care a lăsat moştenirea a dispus prin testament numai de o parte din moştenire sau dispunînd de întreg, există moştenitori rezervatari, care dobîndesc rezerva întotdeauna în virtutea legii, deci ca moştenitori legali.
Articolul 1500 Moştenitorii legali
(1)În cazul succesiunii legale, moştenitorii cu drept de cotă egală sînt:
a)de clasa I – descendenţii (fiii şi fiicele celui ce a lăsat moştenirea, la fel şi cei născuţi vii după decesul lui, precum şi cei înfiaţi), soţul supravieţuitor şi ascendenţii privilegiaţi (părinţii, înfietorii) celui ce a lăsat moştenirea;
b)de clasa a II-a – colateralii privilegiaţi (fraţii şi surorile) şi ascendenţii ordinari (bunicii, atît din partea tatălui, cît şi din partea mamei) ai celui ce a lăsat moştenirea;
c)de clasa a III-a – colateralii ordinari (unchii şi mătuşile) ai celui ce a lăsat moştenirea.
(2)Ascendenţii ordinari culeg moştenirea în ordinea proximităţii (apropierii) gradului de rudenie cu cel ce a lăsat moştenirea, respectiv bunicii îi înlătură pe străbunici etc., idiferent de sex şi linie.
(3)În cazul moştenirii descendenţilor şi colateralilor se aplică reprezentarea:
a)descendenţilor – la infinit;
b)colateralilor – pînă la gradul al IV-lea de rudenie inclusiv (colaterali privilegiaţi – nepoţi de frate şi soră, strănepoţi de la frate şi soră; colaterali ordinari – veri primari).
(4)Reprezentarea are loc cu respectarea prevederilor art.1504.
(5)Părinţii naturali ai celui adoptat şi celelalte rude ale lui de sînge pe linie ascendentă, precum şi surorile şi fraţii lui de sînge, nu moştenesc după moartea celui adoptat sau a descendenţilor lui.
1.Transmisiunea succesorală este edificată pe principiul tradiţional al legăturii de sînge, care există între membrii aceleiaşi familii. Adoptarea acestui sistem are ca raţiune prezumtiva afecţiune a celui care lasă moştenirea faţă de rudele sale cele mai appropiate.
Prezentul articol determină cercul de persoane chemate să culeagă patrimoniul celui care lasă moştenirea. Acest procedeu se mai numeşte devoluţiune succesorală legală, elementul principal al căreia constituie determinarea sferei persoanelor chemate să culeagă moştenirea. Devoluţiunea succesorală legală are ca temei legăturile de rudenie, relaţiile de căsătorie între eventualii moştenitori şi cel care lasă moştenirea.
Potrivit articolului 45 din Codul familiei, rudenia este legătura de sînge bazată pe descendenţa unei persoane dintr-o altă apersoană sau pe faptul că mai multe persoane au un autor comun. Rudenia poate fi în linie dreaptă : ascendentă (suitoare) sau descendentă (coborîtoare). La fel rudenia poate fi în linie colaterală. Gradul de rudenie este distanţa dintre două rude, care se stabileşte astfel: în linie dreaptă după numărul naşterilor, iar în linie colaterală după numărul naşterilor, urcînd de la una dintre rude pînă la ascendentul comun şi coborînd de la acesta pînă la cealaltă rudă.
Deşi legea stabileşte cercul persoanelor chemate să culeagă moştenirea, acestea nu vor putea să culeagă toate împreună patrimoniul succesoral. Este evident că, dacă s-ar fi procedat astfel, s-ar fi ajuns la o excesivă fracţionare a patrimoniului succesoral. De aceea, legiuitorul a instituit două criterii de bază şi anume: clasa de moştenitori şi gradul de rudenie.
Clasa de moştenitori reprezintă grupul de rude a celui care lasă moştenirea, determinat potrivit legii, chemate să moştenească într-o anumită ordine, faţă de alte grupe de rude dintr-o altă clasă.
Rudele de acelaşi grad vor culege moştenirea cu drept de cotă egală, acesta constituind principiul împărţii succesiunii dintre rudele de acelaşi grad în părţi egale (pe capete). În conformitate cu acest principiu în cazul în care la moştenire sînt chemate rude din aceeaşi clasă de moştenitori şi au acelaşi grad de rudenie cu cel care lasă moştenirea, fiecare din successibili va moşteni o parte egală cu a celorlalţi succesibili.
a)Din prima clasă de moştenitori fac parte: copiii, inclusiv cei înfiaţi, soţul şi părinţii (înfietorii) celui care lasă moştenirea. Spre deosebire de moştenitorii din alte clase, moştenitorii care fac parte din clasa I, sunt moştenitori rezervatari (rezerva succesorală este de 1/2 din cota ce s-ar fi cuvenit fiecăruia din ei în caz de succesiune legală), dacă sunt incapabili de muncă.
i) Din categoria descendenţilor fac parte:
– copiii din căsătorie a celui care lasă moştenirea. Constatarea nulităţii căsătoriei nu va produce efecte asupra copiilor, rezultaţi dintr-o astfel de căsătorie, aceştia păstrându-şi drepturile care revin copiilor din căsătorie, chiar dacă ambii soţi au fost de rea-credinţă la încheierea acesteia;
– copiii celui care lasă moştenirea sau descendenţii lui din afara căsătoriei, cu singura condiţie ca paternitatea să fie stabilită potrivit legii. Aşadar, principiul este, în această privinţă, asimilarea copilului din afara căsătoriei cu cel din căsătorie. Altfel spus, copilul din afara căsătoriei care şi-a stabilit paternitatea, are aceeaşi situaţie legală ca şi copilul din căsătorie, atât faţă de părinte, cât şi faţă de rudele acestuia;
– copiii înfiaţi. Înfierea este actul juridic în temeiul căruia se stabilesc raporturi de rudenie, pe de o parte, între înfiat şi descendenţii săi şi înfietor şi rudele acestuia, pe de altă parte, asemănătoare acelora care există în cazul rudeniei fireşti. Raporturile dintre înfietor şi înfiat sunt asemănătoare acelora existente între părinţi şi copii, adică înfiatul şi descendenţii săi, dobîndesc, prin efectul înfierii, aceleaşi drepturi pe care le are copilul din căsătorie faţă de părinţii săi. Înfiatul şi descendenţii săi vor avea vocaţie succesorală la moştenirea lăsată de defunct, deoarece ei devin rude nu numai cu înfietorul, dar şi cu rudele acestuia între care ascendentul înfietorului care lasă moştenirea.
Descendenţii pot culege moştenirea, în nume propriu sau prin reprezentare.
ii) Ascendenţii privilegiaţi sînt părinţii celui care lasă moştenirea, adică tatăl şi mama din căsătorie, din afara căsătoriei şi din înfiere. Aceştia pot fi:
-tatăl şi mama din căsătoria cărora s-a născut cel care lasă moştenirea;
Deoarece drepturile succesorale a părinţilor sînt expres reglementate de Codul civil, în această privinţă nu se ridică mari probleme. Părinţii vor avea vocaţie succesorală şi la moştenirea copilului născut dintr-o căsătorie declarată nulă sau anulată, fiind irelevant faptul dacă au fost de bună-credinţă sau de rea-credinţă la încheierea acesteia. Cît priveşte relaţiile dintre copii şi părinţi, nulitatea căsătoriei nu produce efecte retroactive, aşa fiind drepturile succesorale între părinţi şi copii rămîn neatinse.
-mama din afara căsătoriei;
Vocaţia succesorală a mamei din afara căsătoriei nu poate fi pusă la îndoială. Proba principală a maternităţii, o constituie faptul înregistrării mamei copilului, în certificatul de naştere.
-tatăl din afara căsătoriei în cazul în care şi-a stabilit paternitatea potrivit legii;
Vocaţia succesorală a tatălui din afara căsătoriei la moştenirea lăsată de copilul său, nu se pune la îndoială, fiind reclamată de raporturile de rudenie statornicite între copil şi tatăl său prin stabilirea paternităţii, de principiul egalităţii între sexe şi de principiul reciprocităţii vocaţiei succesorale legale.
-înfietorii;
Ţinînd cont de faptul că în cazul înfierii, înfiatul devine rudă cu înfietorul (şi cu rudele acestuia), ca şi un copil firesc, iar raporturile cu părinţii şi alte rude fireşti încetează, înfietorul va avea vocaţie succesorală la moştenirea lăsată de înfiat. Totodată, în această situaţie, părinţii fireşti ai înfiatului, indiferent de faptul, că sunt din căsătorie sau din afara căsătoriei, pierd orice vocaţie succesorală la moştenirea lăsată de cel înfiat. În ipoteza în care unul dintre soţi înfiază copilul firesc al celuilalt soţ, părintele firesc, care este soţul înfietorului, îşi păstrează vocaţia succesorală la moştenirea copilului .
Ascendenţii privilegiaţi pot veni la moştenire numai în nume propriu, nu şi pe calea reprezentării.
iii) Soţul supravieţuitor face parte din prima clasă de moştenitori.
Pentru a avea vocaţie succesorală la moştenirea lăsată de soţul predecedat, soţul supravieţuitor trebuie să îndeplinească, pe lângă condiţiile generale ale dreptului la moştenirea legală, o condiţie specială şi anume: să aibă calitatea de soţ la data deschiderii moştenirii. Aceasta înseamnă, că dreptul de moştenire, recunoscut soţului supravieţuitor se întemeiază pe o calitate care se poate pierde. Numai căsătoria încheiată la organele de stat de stare civilă dă naştere la drepturi şi obligaţii între soţi. De aceea numai persoana care a fost căsătorită legal (căsătorie înregistrată) cu cel care lasă moştenirea, are vocaţie succesorală la moştenirea acestuia.
Soţul supravieţuitor este chemat la succesiunea soţului său predecedat indiferent de sex, durată a căsătoriei cu defunctul, stare materială, dacă din căsătorie au rezultat sau nu copii, ori dacă soţii convieţuiau la data deschiderii moştenirii sau, dimpotrivă, erau despărţiţi în fapt (mai puţin de 3 ani – vezi articolul 1502 Cod civil). În schimb, concubinajul – convieţuirea a două persoane de sex diferit, nu conferă concubinului supravieţuitor vocaţie succesorală legală la moştenirea concubinului predecedat.
Calitatea de soţ se poate pierde prin divorţ şi odată cu divorţul dispare şi afecţiunea presupusă a defunctului, care legitimează dreptul de moştenire al soţului supravieţuitor.
În caz de divorţ, căsătoria este desfăcută din ziua cînd hotărîrea judecătorească prin care a fost pronunţat divorţul, a rămas definitivă sau din ziua înregistrării divorţului la oficiul de stare civilă în cazul desfacerii căsătoriei la oficiul de stare civilă (articolul 39 Codul familiei). Deoarece divorţul produce efecte numai pentru viitor, nu şi pentru trecut, calitatea de soţ se păstrează, pînă la data cînd hotărârea judecătorească prin care s-a pronunţat divorţul a rămas definitivă sau ziua înregistrării divorţului la oficiul de stare civilă, chiar dacă moartea a intervenit în cursul procesului sau chiar după pronunţarea divorţului, dar înainte ca hotărârea să fi devenit definitivă sau să fi fost înregistrat divorţul la oficiul de stare civilă. Aceasta înseamnă, că în situaţia în care unul din soţi decedează în cursul procesului sau după ce s-a pronunţat divorţul, dar înainte ca hotărârea să fi rămas definitivă sau să fi fost înregistrată, efectele divorţului nu se mai produc, căsătoria nedesfăcându-se prin divorţ, ci încetând prin decesul unuia dintre soţi, soţul supravieţuitor urmând să moştenească.
Calitatea de soţ se mai poate pierde datorită desfiinţării căsătoriei prin hotărâre judecătorească de constatare a nulităţii căsătoriei ori instanţa pronunţă anularea căsătoriei. În cazul nulităţii, căsătoria se desfiinţează cu efect retroactiv, astfel încât din punct de vedere juridic, soţii sunt consideraţi că nu au fost niciodată căsătoriţi între ei şi, deci, problema unor drepturi succesorale nu se mai pune, calitatea de soţ pe care soţul supravieţuitor o avusese la data deschiderii succesiunii desfiinţându-se cu efect retroactiv.
Soţul supravieţuitor face parte din prima clasă de moştenitori şi, deci, va culege o cotă egală cu cea a copiilor şi a părinţilor. Masa succesorală a soţului predecedat este alcătuită din bunurile proprii ale celui care lasă moştenirea şi din bunurile rămase după scăderea părţii ce se cuvine soţului supravieţuitor din bunurile comune. Soţului supravieţuitor îi revine o parte din bunurile comune ce se cuvin acestuia în calitate de codevălmaş plus o cotă egală cu cea a copiilor şi părinţilor din masa succesorală.
Masa succesorală a soţului decedat, la care este chemat soţul supravieţuitor, este alcătuită astfel:
– din bunurile personale ale celui care lasă moştenirea, care potrivit articolului 22 din Codul familiei sînt: bunurile dobîndite înainte de încheierea căsătoriei; bunurile primite în dar sau în baza altor convenţii gratuite; bunurile dobîndite prin moştenire; bunurile de uz personal, cu excepţia bijuteriilor de preţ şi a altor obiecte de lux, indiferent de timpul şi modul de dobîndire. În acelaşi timp, din categoria bunurilor personale, potrivit articolului 20 din Codul familiei mai fac parte şi premiile, indemnizaţiile şi alte plăţi, care au un caracter de compensare (ajutor material, despăgubire pentru vătămarea sănătăţii, etc.)
– din bunurile rămase după scăderea părţii ce se cuvine soţului supravieţuitor din bunurile comune. Bunurile dobândite de soţi în timpul căsătoriei sunt, potrivit articolului 20 din Codul familiei, bunuri comune. Împărţirea acestora se face în caz de deces a unuia din soţi prin buna înţelegere între soţul supravieţuitor şi ceilalţi succesibili al celui care lasă moştenirea, iar în caz de neînţelegere, pe cale judecătorească.
Soţul supravieţuitor vine la moştenire în nume propriu nu şi prin reprezentare, este moştenitor rezervatar, dacă este incapabil de muncă.
b)Din clasa a doua de moştenitori fac parte: fraţii şi surorile defunctului (colateralii privilegiaţi), bunicul şi bunica (ascendenţii ordinari) lui atît din partea tatălui cît şi din partea mamei.
i)Colateralii privilegiaţi sunt fraţii şi surorile celui care lasă moştenirea, precum şi descendenţii acestora până la gradul IV inclusiv (nepoţi şi strănepoţi de frate ori soră), care vin la moştenire prin intermediul reprezentării succesorale.
Fraţii şi surorile celui care lasă moştenirea pot fi:
-din aceeaşi căsătorie a părinţilor: fraţi buni şi surori bune;
-din căsătorii deosebite: în cazul în care copiii au tată comun firesc sau înfietor şi mame diferite ei sunt numiţi-fraţi (surori) consîngeni; în cazul în care copiii au aceeaşi mamă firească sau înfietoare şi taţi diferiţi, copiii sunt numiţi-fraţi (surori) uterini;
-din afara căsătoriei;
-din înfiere.
Cît priveşte întinderea drepturilor succesorale ale colateralilor privilegiaţi, fraţii şi surorile celui care lasă moştenirea, făcând parte din clasa a II-a de moştenitori vor culege o cotă egală cu cea a bunicilor.
Colateralii privilegiaţi ai celui care lasă moştenirea pot veni la succesiune numai în nume propriu, în schimb descendenţii lor, pot să culeagă moştenirea şi prin intermediul reprezentării succesorale.
ii)Ascendenţii ordinari sunt rude în linie dreaptă ascendentă a celui care lasă moştenirea, alţii decît părinţii (bunicii, străbunicii, etc).
Bunicii vor moşteni o parte egală cu cea a fraţilor şi surorilor celui care lasă moştenirea.
Ascendenţii ordinari pot veni la moştenire şi prin intermediul instituţiei reprezentării (alineatul II din prezentul articol).
c)Din clasa a treia de moştenitori fac parte: unchii şi mătuşile (colateralii ordinari) a celui care lasă moştenirea
În cazul în care nu există moştenitori din primele două clase sau dacă aceştia sunt nedemni sau renunţători, legea cheamă la moştenire clasa a treia de moştenitori-colateralii ordinari, adică rudele colaterale ale celui care lasă moştenirea, care nu sînt fraţi sau surori ori descendenţi ai acestora.
Colateralii ordinari pot veni la moştenire numai în nume propriu (nu şi prin reprezentare) şi moştenesc în părţi egale .
2.Potrivit principiului proximităţii gradului de rudenie între succesibilii din aceeaşi clasă au prioritate a culege patrimoniul succesoral cei care sînt rude mai apropiate în grad cu defunctul. Acest principiu se aplică privitor la ascendenţii ordinari.
Astfel, de exemplu, în interiorul clasei II, bunicul celui care lasă moştenirea (rudă de gradul II cu acesta) va înlătura de la moştenire pe străbunicul celui care lasă moştenirea (rudă de gradul III). Altfel spus, vocaţia concretă a unui succesibil în cadrul fiecărei clase de moştenitori este în dependenţă de apropierea gradului de rudenie faţă de cel care lasă moştenirea
3.Dacă la moştenire sînt chemaţi descendenţii sau colateralii, în caz de necesitate, poate fi aplicată instituţia reprezentării.
Astfel, de exemplu, defunctul avea doi copii, dintre care unul a predecedat, lăsînd doi copii. Dacă am aplica strict litera legii, moştenirea ar urma să fie culeasă doar de copilul în viaţă al defunctului. O asemenea soluţie nedreaptă este înlăturată prin instituţia reprezentării suucesorale care permite nepotului să urce în locul părintelui predecedat pentru a culege partea de moştenire ce s-ar fi cuvenit acestuia dacă ar fi fost în viaţă la data deschiderii moştenirii. Cei doi nepoţi ai copilului predecedat vor culege în total ½ din moştenire (fiecare cîte ¼ ), cealaltă ½ va fi culeasă de fiul rămas în viaţă. Dreptul la moştenire nu poate depinde de hazard (predecesul sau supravieţuirea unor rude), iar moartea prematură a părinţilor nu trebuie să dăuneze unora dintre copii şi nici să profite altora.
La fel şi în cazul colateralilor. Nepoţii de frate şi soră vor putea urca în locul şi gradul părintelui predecedat (fratele defunctului) pentru a culege partea ce s-ar fi cuvenit acestuia din moştenirea unchilui lor, iar verii primari vor urca în locul şi gradul părintelui predecedat (unchii defunctului) pentru a culege partea ce s-ar cuvenit acestora din moştenirea vărului.
4.Instituţia reprezentării urmează a fi aplicată, ţinînd cont de condiţiile arătate în articolul 1504 a Codului civil.
5.Avînd în vedere că în cazul adopţiei se rup legăturile dintre cel adoptat şi rudele sale naturale, părinţii, fraţii şi toate celelalte rude naturale ale adoptatului nu vor avea vocaţie succesorală legală la moştenirea adoptatului.
(1)Succesiunea se deschide în urma decesului persoanei fizice sau declarării morţii ei de către instanţa de judecată.
(2)Momentul deschiderii succesiunii se consideră cel al decesului persoanei care a lăsat moştenirea sau data rămînerii definitive a hotărîrii judecătoreşti privind declararea morţii lui.
1.Deschiderea succesiunii este consecinţa juridică a încetării din viaţă a persoanei fizice (încetarea calităţii de subiect de drept a celui despre a cărui moştenire este vorba) şi produce efectul transmiterii de drept a patrimoniului său către moştenitorii legali sau testamentari, marcînd, implicit, momentul în care încep să acţioneze prevederile legale referitoare la instituţia moştenirii. Înainte de deschiderea moştenirii nu se poate vorbi de moştenitori sau de patrimoniu succesoral, persoana în viaţă, fiind titularul patrimoniului său (un om viu nu poate fi moştenit), iar moştenitorii urmează a fi determinaţi numai la data deschiderii moştenirii.
Faptul juridic care determină naşterea dreptului de moştenire îl constituie decesul persoanei fizice sau declararea morţii ei prin hotărîre judecătorească.
Simpla declarare judecătorească a dispariţiei unei persoane fizice nu are ca efect deschiderea moştenirii.
2.Momentul deschiderii succesiunii este concomitent cu încetarea din viaţă a celui care lasă moştenirea. Momentul morţii se stabileşte după ziua (calendaristică), ora, şi minuta survenirii ei.
Cei care pretind moştenirea vor trebui să dovedească moartea, precum şi momentul morţii celui la a cărui moştenire se consideră îndreptăţiţi. Dovada morţii şi a momentului producerii acesteia se va face, după caz, prin certificatul de deces sau prin hotărîrea judecătorească de declarare a morţii, rămasă definitivă, care cuprinde şi data stabilită de judecată, ca fiind aceea a morţii.
Atît dovada momentului morţii făcută prin certificatul de deces, cît şi dovada morţii făcută prin hotărîre judecătorească declarativă de moarte au putere doveditoare pînă la proba contrarie, aceasta putînd fi făcută prin orice mijloc de probă, deoarece moartea este un simplu fapt material.
Stabilirea exactă a momentului morţii celui care lasă moştenirea prezintă o deosebită importanţă practică din următoarele motive: – la această dată primesc aplicare normele dreptului de moştenire; – în cazul unui conflict în timp al unor legi succesorale succesive, în funcţie de această dată, se determină legea aplicabilă (astfel, determinarea cercului de moştenitori chemaţi să culeagă moştenirea se va efectua conform normelor legale existente la data deschiderii succesiunii, iar actele ulterioare deschiderii succesiunii, cum ar, de exemplu, acceptarea sau renunţarea la moştenire, vor fi reglementate de legea în vigoare la data, cînd aceste acte se săvîrşesc, potrivit principiului aplicării imediate a legii noi); – în funcţie de acest element se determină cercul moştenitorilor legali şi testamentari; – la această dată se determină compunerea şi valoarea patrimoniului succesoral; – de la data deschiderii succesiunii începe să curgă termenul de 6 luni de opţiune succesorală; – data deschiderii succesiunii marchează data pînă la care retroactivează acceptarea sau renunţarea la moştenire; – în cazul pluralităţii de moştenitori, data deschiderii succesiunii marchează ziua în care începe starea de indiviziune.
Articolul 1443. Locul deschiderii succesiunei
Ca regulă generală, succesiunea se deschide la locul ultimului domiciliu al defunctului. Domiciliul persoanei fizice este locul unde aceasta îşi are locuinţa statornică sau principală. Persoana a cărei domiciliu nu poate fi stabilit cu certitudine se consideră domiciliată la locul reşedinţei sale. Reşedinţa persoanei fizice este locul unde îşi are locuinţa temporară sau secundară. În lipsă de reşedinţă, persoana este considerată că domiciliază la locul unde se găseşte, iar dacă acesta nu se cunoaşte, la locul ultimului domiciliu.
Regula ultimuui domiciliu al celui care a lăsat moştenirea se impune şi din considerente de ordin practic, deoarece la ultimul domiciliu se află de obicei, înscrisurile defunctului şi tot acolo se pot culege informaţiile despre moştenitorii defunctului şi despre masa succesorală.
Deci, pentru stabilirea locului deschiderii succesiunii interesează nu atît locul unde a decedat cel care lasă moştenirea şi nici nu atît locul reşedinţei, ci ultimul său domiciliu.
Vorbind despre domiciliul unei persoane fizice, interesează atît domiciliul stabilit voluntar (domiciliul persoanei fizice cu capacitate de exerciţiu deplină), cît şi domiciliul legal (domiciliul fixat prin lege, cum ar fi domiciliul minorului sau persoanelor incapabile.
În cazul decesului unei persoane care nu a avut domiciliu pe teritorilul Republicii Moldova, locul deschiderii succesiunii se consideră locul situării celor mai importante bunurilor succesorale.
Dacă domiciliul defunctului este necunoscut se aplică regula deschiderii moştenirii la locul unde se află bunurile mai importante ca valoare ale moştenirii. Aceeaşi regulă se aplică dacă bunurile succesoarale se află în locuri diferite.
Avînd în vedere că locul ultimului domiciliu al defunctului este o chestiune de fapt, dovada lui se poate face prin orce mijloace de probă admise de lege.
Legea locului situării bunurilor se aplică numai în situaţia în care nu este cunoscut ultimul domiciliu al defunctului. Deci, în primul rînd se va ţine cont de situarea bunurilor imobile. Dacă nu există bunuri imobile, atunci se va considera drept ultim domiciliu locul situării bunurilor mobile, şi dacă ultimile se află în locuri diferite – locul deschiderii succesiunii va fi locul situării părţii celei mai valoroase a acestor bunuri.
Articolul 1444. Patrimoniul succesoral
(1)Patrimoniul succesoral include atît drepturile patrimoniale (activul succesoral), cît şi obligaţiile patrimoniale (pasivul succesoral), pe care cel ce a lăsat moştenirea le avea la momentul decesului.
(2) Dacă există cîţiva moştenitori, cotele lor succesorale, pînă la primirea certificatului de moştenitor, aparţin tuturor acestora în calitate de patrimoniu unic.
(3) În patrimoniul succesoral intră cota-parte a celui ce a lăsat moştenirea din proprietatea comună, iar dacă împărţirea în natură nu este posibilă, valoarea ei.
1.La decesul unei persoane fizice patrimoniul ei se transmite moştenitorilor legali sau testamentari. Acesta cuprinde totalitatea drepturilor şi obligaţiilor patrimoniale ale celui care au aparţinut defunctului. Drepturile personale nepatrimoniale, care sînt strîns legate de persoană şi încetează în momentul morţii celui care lasă moştenirea sînt intransmisibile pe cale de moştenire.
Transmisiunea succesorală poate fi atît activă cît şi pasivă.
În cadrul activului succesoral sînt cuprinse toate drepturile reale sau de creanţă ale celui care lasă moştenirea, cum ar fi: dreptul de proprietate asupra imobilelor; alte drepturi reale principale care au aparţinut defunctului şi care nu se sting la moartea lui (de exemplu, dreptul de servitute sau superficie) şi drepturi reale accesorii (de exemplu ipoteca, gajul); drepturile patrimoniale de autor (de exemplu, dreptul de a trage foloase materiale din valorificarea operei, etc); acţiunile patrimoniale care au aparţinut defunctului (de exemplu, acţiunea în revendicare, acţiunea în rezeliere sau rezoluţiune, etc) Există şi unele drepturi care deşi nu fac parte din patrimonial defunctului, la data deschiderii moştenirii, vor intra în alcătuirea activului succesoral, cum ar fi: fructele produse de bunurile succesorale, ulterior deschderii moştenirii, inclusiv echivalentul bănesc al folosinţei exercitată de un moştenitor asupra unui bun din patrimonial succesoral.
În conţinutul pasivului succesoral intră datoriile şi sarcinile moştenirii. Prin datorii succesorale se înţeleg obligaţiile patrimoniale ale defunctului care există în patrimoniul succesoral la data deschiderii moştenirii, inclusiv datoriile defunctului faţă de moştenitori, indiferent de izvorul apariţiei lor (contract, delict, lege). Nu reprezintă datorii succesorale obligaţiile care s-au stins prin moartea celui care lasă moştenirea, deci obligaţiile executarea cărora depinde de calităţile personale ale defunctului. Aceste obligaţii nu se transmit prin succesiune, însă sînt opozabile moştenitorilor.
Prin sarcinile moştenirii se înţeleg acele obligaţii care se nasc penrtu moştenitor sau în momentul deschiderii succesiunii sau după, independent de voinţa defunctului sau din voinţa lui. Aceste sarcini se nasc fără a fi existat în patrimonial celui care lasă moştenirea. La ele se referă: cheltuielile de înmormîntare, cheltuielile pentru administrarea şi lichidarea moştenirii, plata legatelor cu titlu particular.
2.Dacă succesiunea este culeasă de doi sau mai mulţi moştenitori, ei dobîndesc patrimoniul lăsat de defunct, în indiviziune. Această stare de lucruri durează pînă la primirea certificatului de moştenitor.
Fiecare dintre moştenitori va dobîndi, de la data deschiderii succesiunii, o cotă-parte ideală şi abstractă din toate drepturile şi obligaţiile pe care moştenirea le cuprinde. De fapt, bunurile ce formează patrimoniul succesoral sînt în indiviziune, deoarece creanţele şi datoriile se divid între moştenitori, potrivit vocaţiei succesorale a fiecăruia.
De la deschiderea succesiunii, fiecare copărtaş nu are o parte concretă din lucrurile ce aparţin moştenirii, ci numai o parte abstractă din fiecare moleculă a fiecărui bun succesoral. De exemplu, dacă în patrimoniul succesoral intră o casă cu două camere de dimensiuni egale si există doi moştenitori, nu va avea fiecare dreptul la cîte o cameră ci, pînă la primirea certificatului de moştenitor, iecare are dreptul la jumătate din fiecare moleculă a întregii case.
Indiviziunea succesorală este marcată de două principii importante: nici unul dintre coindivizari nu are un drept exclusiv asupra unui bun individualizat din succesiune; fiecare coindivizar are un drept exclusiv asupra cotei-părţi ideale ce i se cuvine din indiviziune (de exemplu 1/2, 1/4 )
3.Proprietatea este comună în cazul în care asupra unui bun au drept de proprietate doi sau mai mulţi titulari. Ca regulă generală, în privinţa bunurilor proprietate comună nu se pot încheia acte de dispoziţie decît cu acordul tuturor proprietarilor. Totuşi, în cazul deschiderii moştenirii cota-parte a celui care lasă moştenirea din proprietatea comună va intra în patrimoiul succesoral.
Împărţirea bunului proprietate comună se face în natură, proporţional cotei-păţi a fiecărui coproprietar, iar dacă bunul proprietate comună pe cote-părţi este indivizibil ori nu este partajabil în natură, împărţirea se face prin: atribuirea întregului bun, în schimbul unei sume, în favoarea unuia ori a mai multor coproprietari, la cererea lor; vânzarea bunului în modul stabilit de coproprietari ori în caz de neînţelegere, la licitaţie şi distribuirea preţului coproprietarilor, proporţional cotei-părţi a fiecăruia dintre ei.
Articolul 1445. Averea viitoare
Testatorul poate prevedea în testament o anumită avere pe care încă nu o stăpînea la momentul întocmirii testamentului, dar care, la deschiderea succesiunii, trebuie să fie în proprietatea sa.
Cel care lasă moştenirea poate transmite prin testament atît patrimoniul pe care l-a avut la momentul întocmirii testamentului, cît şi patrimoniul pe care îl va dobîndi în viitor, indiferent de faptul dacă există acest patrimoniu la momentul întocmirii testamentului sau nu (de exemplu, lucrurile aflate în posesia terţilor care ulterior vor fi dobîndite de testator prin acte juridice). Aplicarea acestei norme depinde de o condiţie suspensivă şi anume: la momentul deschiderii succesiunii, această avere să se afle în patrimoniul testatorului şi să fie succeptibilă de a fi transmisă prin testament.
Articolul 1449. Testamentul
(1) Testamentul este un act juridic solemn, unilateral, revocabil şi personal prin care testatorul dispune cu titlu gratiui, pentru momentul încetării sale din viaţă, de toate bunurile sale sau de o parte din ele.
(2) Testator poate fi doar persoana cu capacitate de exerciţiu.
(3) Nu se permite întocmirea testamentului prin reprezentant.
Patrimoniu soccesoral al unei persoane fizice decedate poate fi transmis către succesorii săi atît în temeiul legii, cît şi prin act de ultimă voinţă a celui ce lasă mostenirea – prin testament.
Dat fiind faptul, că oricare persoană este interesată să-şi hotărască soarta patrimoniului său, legislatorul dă prioritate moştenirii testamentare, recunoscînd dreptul oricărei persoane de a dispune liber pentru cauză de moarte, prin manifestare de ultimă voinţă, cui să transmită bunurile sale sau o parte din ele. Prin urmare, moştenirea legală are o funcţie doar de întregire, normele ei fiind aplicabile în cazul în care persoana nu a dispus pentru cauză de moarte, prin testament, cu privire la bunurile sale sau o parte din ele au rămas netestate.
În scopul protejării intereselor unor anumite categorii de moştenitori legali, eliberarea de a dispune prin testament este limitată doar în partea ce constituie rezerva succesorală.
1. Testamentul este un act juridic special, prin care persoana, numită testator îşi realizează dreptul de dispoziţie pentru cauză de moarte cu pivire la patrimoniul său. O noţiune mai amplă a testamentului este dată în alin. (1) din care rezultă că testamentul are următoarele caractere juridice:
– testamentul este un act juridic, prin care se manifestă voinţa testatorului. Astfel, testamentul trebuie să îndeplinească toate condiţiile de validitate a actului juridic, cum ar fi: capacitate de exerciţiu, consimţămînt valabil, obiect licit, determinat sau determinabil, cauză licită şi morală. (vezi cap.II, tit.III, Cartea I). Testamentul întocmit cu încălcarea condiţiilor de validitate a actului juridic este nul;
– testamentul este un act juridic solemn pentru a cărui validitate testatorul trebuie să-şi exprime voinţă prin una din formele prevăzute la Art.1458. Nerespectarea formei testamentului atrage nulitatea lui;
– testamentul este un act juridic unilateral, deoarece în el se exprimă o singură voinţă şi anume aceea a testatorului, indeferent de acceptarea sau neacceptarea de către moştenitorul desemnat a moştenirii;
– testamentul este un act juridic revocabil în sensul că testatorul în timpul vieţii sale poate reveni oricînd asupra conţinutului testamentului, modificînd sau anulînd unele dispoziţii testamentare, ori revocîndu-l în întregime. Testatorul nu poate renunţa la acest drept, iar orice clauză de renunţare la dreptul de revocare este nulă. Testamentul devine irevocabil odată cu decesul testatorului;
– testamentul este un act juridic personal, deaceea nu poate fi întocmit la decizia terţelor persoane prin reprezentare, sau de către un terţ. Testatorul poate pune în sarcina terţei persoane doar desemnarea executorului testamentar. Reieşind din caracterul unilateral şi personal al testamentului nu se admite întocmirea unui testament de către două sau mai multe persoane;
– testamentul este un act juridic cu titlu gratuit, adică un act de liberalitate, prin care testatorul pentru cauză de moarte transmite gratuit toate bunurile sale sau o parte din ele. Testamentul prin care testatorul testează bunurile sale în contul achitării unei datorii sau recunoaşterii şi executării altei obligaţii asumate de către testator este nul;
– testamentul este un act juridic prin care se dispune pentru cauză de moarte. Deşi, testamentul este valabil din momentul întocmirii lui, el produce efecte juridice doar în momentul încetării din viaţă a testatorului. Astfel, testatorul fiind în viaţă păstrează toate drepturile asupra bunurilor de care a dispus prin testament, iar moştenitorul testamentar sau legatarul dobîndeşte dreptul de a accepta sau renunţa la bunul testat din momentul decesului testatorului;
– testamentul este un act juridic prin care persoana poate dispune liber de bunurile sale sau o parte din ele prin desemnarea unui moştenitor sau cîtorva moştinitori. Astfel, punctul esenţial al testamentului îl constitie desemnarea moştenitorului sau/şi a legatarului. Dacă testatorul a testat unei persoane întreg patrimoniu sau o parte din patrimoniu, o asemenea dispoziţie se consideră ca desemnare a moştenitorului, chiar dacă această persoană nu a fost numită direct moştenitor. În cazul în care persoanei i-a fost testat un anumit bun, determinat sau determinabil această persoană va fi recunoscută legatar, dacă din sensul dispoziţiei testamentare nu rezultă, că persoana a fost desemnată în calitate de moştenitor.
2. Alin. (2) stabileşte că testator poate fi doar persoana cu capacitate de exerciţiu, iar Art.52 din Legea nr. 1453/2002 concretizează că persoana trebuie să posede capacitate de exerciţiu deplină. Potrivit Art.20 (1), persoana fizică dispune de capacitate de exerciţiu deplină la împlinirea vîrstei de 18 ani sau prin dobîndirea acestei capacităţi de către minorul care a atins vîsta de 16 ani în modul şi temeiurile prevăzute de lege.
Nu pot dispune prin testament minorii, persoanele declarate incapabile (Art.24), precum şi persoanele limitate în capacitate de exerciţiu (Art.25).
Persoana trebuie să aibă capacitate de a testa cînd îşi manifestă voinţa, adică la momentul întocmirii testamentului.
Pentru validitatea testamentului este necesar ca persoana să aibă nu numai capacitate deplină de exerciţiu dar să aibă şi descernămînt, adică să poată să conştientizeze acţiunile sale şi să le dirijeze, fiind în stare să aprecieze efectele juridice ale manifestării sale de voinţă.
Persoana care nu poate aprecia efectele juridice ale manifestării de voinţa din cauza dereglărilor psihice, alienaţiei sau debilităţii mintale, stării vremelnice de inconştiinţă, hipnozei, beţiei alcoolice, folosirii de stupifiante, etc., nu poate dispune prin testament.
Testamentul încheat cu încălcarea prevederilor privind capacitatea de exerciţiu sau lipsei de descernămînt este nul.
3. Testamentul fiind un act juridic unilateral, personal şi revocabil sub sancţiunea nulităţii nu poate fi întocmit prin reprezentant. Astfel, testatorul nu poate încredinţa unui terţ întocmirea din numele său a testamentului.
Articolul 1450. Determinarea cotei succesorale de către testator
(1) Testatorul poate determina în testament cotele succesorale pentru moştenitorii menţionaţi în el sau poate indica în mod concret cărui moştenitor ce parte din patrimoniu îi va trece în proprietate. Dacă în testament nu există astfel de indicaţii, patrimoniul succesoral se împarte egal între moştenitori.
(2) Dacă în testament sînt menţionaţi cîţiva moştenitori, dar este stabilită cotă succesorală numai unuia dintre ei, ceilalţi moştenesc în părţi egale patrimoniul rămas.
Prezentul articol este consacrat principiului libertăţii testamentare, în sensul că, testatorul este liber de a dispune prin testament întreg patrimoniu sau o parte din el, de a testa bunurile sale unei sau mai multor persoane, de a stabili cota-parte a fiecărui moştenitor sau de a determina bunul care va trece în proprietatea moştenitorului. Însă, legiuitorul, reieşind din faptul că, uneori, dispoziţiile testamentare nu sînt destul de clare şi precise, putînd fi întrepretate fără a stabili adevărata intenţie a testatorului, a reglementat anumite reguli de interpretare a unor clauze testamentare.
1. Astfel, în cazul în care testatorul a desemnat cîţiva moştenitori, fără a indica cota-parte a fiecărui, se consideră că dispun toţi moştenitorii desemnaţi în cote-părţi egale. Uneori, cotele-părţi şi sumele acestora determinate de testator pot depăşi valoarea patrimoniului succesoral. În aceste cazuri cotele-părţi ale moştenitorilor se diminuează proporţional cotelor-părţi ce le revin. Iar dacă cotele-părţi şi sumele acestora sînt mai mici decît patrimoniul succesoral, rieşind din intenţia testatorului de a testa întreg patrimoniul, cotele-părţi ale moştenitorilor desemnaţi pot fi proporţional majorate.
2. Dacă din cîţiva moştenitori numai unuia îi este determinată o anumită cotă-parte, ceilalţi moştenitori vor primi partea testată rămasă în cote-părţi egale. Însă, în cazul cînd toată moştenirea a fost împărţită în cote-părţi, însă unui moştenitor nu i-a fost determinată cota-parte, aceste cote-părţi trebuie diminuate astfel, încît moştenitorul desemnat fără atribuirea cotei-părţi să primească atît cît a primit moştenitorul căruia i-a fost atribuită cea mai mică cotă-parte.
Articolul 1451. Substituirea succesorului
(1) Testatorul este în drept să substituie succesorul desemnat dacă acesta din urmă decedează pînă la deschiderea moştenirii, nu acceptă sau renunţă la moştenire, sau este privat de dreptul la moştenire.
(2) Renunţarea moştenitorului testamnetar la succesiune se admite numai în cazul în care acesta nu indică în favoarea cu renunţă.
1. Substituirea succesorală constituie o dispoziţie specială prin care testatorul desemnează în subsidiar un al doilea moştenitor, denumit substituit, care va primi bunurile testate, dacă primul moştenitor nu le va primi.
Substituirea succesorului se admite, dacă primul succesor:
a) a decedat pînă la deschiderea moştenirii;
b) nu acceptă sau renunţă la moştenire;
c) este privat de dreptul la moştenire ca succesor nedemn în temeiul Art.1434.
Testatorul poate desemna substituitul numai în baza temeiurilor enumărate. Dacă testatorul nu va indica nici unul din aceste temeiuri în testament, substituitul se consideră că are vocaţie succesorală, dacă primul moştenitor nu a primit moştenirea în baza unuia din aceste temeiuri.
Substituit poate fi orice persoană fizică sau juridică, iar dreptul lui la moştenire apare din momentul decesului testatorului.
2. Moştenitorii testamentari pot accepta sau renunţa la moştenire în termenul şi modul stabilit de titlul V, Cartea IV. Însă, spre deosebire de moştenitorii legali, moştenitorii testamentari renunţă la moştenire fără a indica în favoara cui renunţă.
Articolul 1455. Dezmoştenirea
(1) Testatorul poate dezmoşteni pe unul, pe cîţiva sau pe toţi moştenitorii legali şi nu este obligat să motiveze acest fapt.
(2) Persoana dezmoştenită prin dispoziţie testamentară expresă nu poate deveni moştenitor legal asupra părţii netestate din avere şi nici asupra cotelor-părţi la care au renunţat moştenitorii testamentari.
1. Dezmoştenirea este dispoziţia testamentară de ultimă voinţă a testatotului prin care aceasta înlătură de la moştenire pe unul, pe cîţiva sau pe toţi miştenitorii legali. Moştenitorii legali pot fi dezmoşteniţi de înterg patrimoniu sau numai o parte din el.
Însă, dreptul de dezmoştenire este limitat în privinţa moştenitorilor legali ce dispun de dreptul la cotă din rezerva succesorală. Astfel, testatorul poate dezmoşteni moştenitorul legal doar în limitele cotitaţiei disponibile, fără a atinge cota rezervei succsorale, stabilită prin Art.1505. Dacă există temeiuri de a declara moştinitorul legal nedemn, testatorul îl poate dezmoşteni şi de cota rezervei succesorale, dar în acest caz va înainta potrivit Art.1513 o acţiune în instanţa de judecată de decădere din dreptul la cota din rezerva succesorală.
Moştenitorul nu este obligat să invoce în testament motivele dezmoştenirii.
Dezmoştenirea poate fi de două feluri directă (expresă) sau indirectă.
Dezmoştenirea directă (expresă) este atunci cînd testatorul prin dispoziţie testamentară declară în mod expres că înlătură de la moştenire- în tot sau în parte – pe unul, pe cîţiva sau pe toţi moştenitorii legali.
Dezmoştenirea este indirectă în cazul în care testatorul prin testarea întregului patrimoniu sau altor persoane înlătură tăcit unul sau toţi moştenitorii legali de la moştenire.
2. Moştenitorul legal dezmoştenit prin dispoziţie testamentară expresă (directă) nu poate moşteni partea de bunuri rămasă netestată. Moştinitorul legal dezmoştenit, total, nu poate moşteni nici cînd toţi moştenitorii nu au acceptat sau au renunţat, la moştenire, precum şi în cazul de declarare a nulităţii testamentului în privinţa altor moştinitori sau de declarare a nedemnităţii celorlalţi moştinitori. Însă, dacă moştinitorul legal a fost dezmoştenit numai de un anumit bun sau o parte din bunuri, atunci partea de bunuri de care nu a fost dezmoştenită şi a rămas netestată poate fi moştenită de către acest moşinitor.
Moştinitori legali sînt în drept de a contesta testamentul prin care au fost dezmoşteniţi.
Articolul 1456. Păstrarea dreptului la moştenire
Moştenitorii legali dezmoşteniţi indirect, prin testarea de către testator a patrimoniului său altor persoane, pot moşteni partea de bunuri rămasă netestată. În cazul în care toţi moşinitorii testamentari au decedat pînă la deschiderea moştenirii sau au renunţat la moştenire şi prin testament nu sînt desemnaţi substituiţi, atunci moştinitorii legali dezmoşteniţi indirect pot culege moştenirea în ordinea stabilită de Art.Art. 1500-1501. Ei, de asemenea, vor culege moştenirea şi în caz de declarare a nulităţii testamentului sau de nedemnitate a moştinitorilor testamentari.
Articolul 1458. Forma testamentului
a) olograf – scirs în întregime personal, datat şi semnat de testator;
c) mistic – scris în întregime, datat şi semnat de testator, strîns şi sigilat şi apoi prezentat notarului, care aplică inscripţia de autentificare pe plic şi îl semnează împreună cu testatorul.
În funcţie de dorinţă sau împrejurările în care se află testatorul, testamentul poate fi întocmit în una din următoarele forme: a) olograf; b) autentic şi c) mistic. Prin lege sînt permise şi alte forme de testamente, asimilate celor autentice (Art.1459).
Fiind un act solemn, testamentul trebuie, în mod obligatoriu, să fie înocmit în una din formele menţionate.
Toate formele de testamente au valoare juridică egală, deaceea, revocarea sau modificarea unui testament poate fi făcută prin toate felurile de formă de testament stabilită de lege.
Testamentul în orice formă trebuie să fie întocmit cu respectarea condiţiilor de validitate a actelor juridice, stabilite prin lege, a regulilor comune stabilite pentru toate felurile de testamente, precum şi a dispoziţiilor legale stabilite pentru fiecare formă de testament.
Pentru întocmirea testamentului în formele menţionate este necesară respectarea următoarelor reguli comune: forma scrisă şi forma actului separat.
Astfel, orice formă de testament aleasă de testator trebuie să îmbrace forma scrisă. Cerinţa formei scrise este o condiţie de validitate (ad solemnitatem) şi nu o condiţie de dovadă (ad probaţionem). Voinţa testatorului, neputînd fi dovedită nici printr-un mijloc de probă, decît printr-un testament întocmit în scris cu respectarea cerinţelor stabilite de lege. Prin urmare, sub sancţiunea nulităţii absolute, testamentul trebuie întocmit în întregime în formă scrisă.
A doua condiţie comună de valabilitate a testamentelor este aceea că nu se admite întocmirea testamentului de două sau mai multe persoane, nici chiar de către soţii care locuiesc împreună. Testamentul poate fi întocmit de o singură persoană printr-un act separat, garantîndu-se, în aşa mod, libertatea de voinţă a testatorului.
a) Testamentul olograf
Potrviit lit. a) al acestui articol testamentul olograf este un testament scris în întregime personal, datat şi semnat de mâna testatorului.
Sub sancţiunea nulităţii testamentului olograf trebuie respectate trei condiţii:
– scrierea testamentului de către testator;
– datarea testamentului de testator;
– semnarea testamentului de (mâna) testator.
Scrierea testamentului de către testator. Testamentul olograf trebuie scris în întregime de către testator. El poate fi scris în orice limbă pe care o posedă testatorul, cu orice caractere de mână sau de tipar, chiriliţă sau latină, alfabetul pentru orbi etc.
Testamentul poate fi scris pe orice fel de material: hîrtie, pînză, lemn, piatră, sticlă etc. şi cu orice instrument: creion, cerneală, pastă, vopsea, carbune, cretă etc. Testamentul poate fi scris pe mai multe foi separate, cu condiţia că foile ce urmează să alcătuiască un singur testament şi să nu trezească careva îndoieli.
Nu se admite dactilografierea sau tipărirea testamentului.
Stersăturile, adăugările sau alte rectificări făcute cu mâna testatorului trebuie datate şi semnate de testator, dacă ele cuprind dispoziţii testamentare noi faţă de redactarea iniţială. Modificările ulterioare, deasemenea, trebuie să fie semnate şi datate de către testator.
Ştersăturile sau adausurile făcute în testament de către terţe persoane sînt nule.
Condiţia scrierii testamentului de către testator nu exclude participarea altei persoane, care să-l ajute la redactarea testamentului, însă această persoană nu trebuie să vicieze libertatea de ultimă voinţă a testatorului. Deasemenea, testatorul la întocmirea testamentului poate utiliza un model scris de testament.
Datarea testamentului de către testator. Alte elemente de validitate a testamentului constituie datarea lui de mâna testatorului. Data trebuie să cuprindă anul, luna şi ziua cînd a fost întocmit testamentul. Datarea testamentului are importanţa pentru a putea stabili dacă testatorul a avut descernămînt în momentul întocmirii testamentului, iar în caz de pluralităţi de testamente succesive, cu dispoziţii contrare sau încompatibile, în raport cu data lor se stabileşte care testament exprimă ultima voinţă a testatorului.
Lipsa datei atrage nulitatea testamentului olograf. Însă, în cazul în care data este incompletă şi se poate stabili cînd a fost întocmit testamentul, precum şi starea de capacitate a testatorului, testamentul va fi valabil. Sînt aplicabile testamentului olograf şi prevederile Art.1464 C.C.
Semnarea testamentului de către testator. Testamentul olograf scris de mână testamentul la sfîrşit trebuie semnat pentru certificarea conţinutului testamentului. În lipsa semnăturii, testamentul se consideră un simplu proiect de testament lipsit de efecte juridice, adică este lovit de nulitate absolută.
Semnătura nu trebuie obligatoriu să cuprindă numele şi prenumele testatorului, însă trebuie aplicată semnătura pe care testatorul o foloseşte obişnuit, chiar şi pseudonimul său, dacă acest pseudonim este folosit în mod curent pentru semnarea altor acte juridice şi documente, şi care permite identificarea testatorului.
b) Testamentul autentic.
Testamentul autentic este acel testament autentificat în condiţiile prevăzute de lege de către organele competente. Potrivit Art.3 din Legea nr. 1453/2002 pe teritoriul ţării testamentul poate fi autentificat de către notarii de stat, notarii privaţi şi alte persoane abilitate prin lege, iar Art.37 din Legea menţionată şi Art.44 pct. p) din Legea nr. 123/2003 concretizează că sînt abilitaţi să autentifice testamente secretarii consiliilor locale ale satelor, comunelor, oraşelor şi municipiilor, unde nu funcţionează birouri notariale. Sînt asimilate testamentelor autentice, testamentele autentificate de către persoanele cu funcţii de răspundere indicate la Art.1459.
Testamentele cetăţenilor Republicii Moldova care se află în străinătate pot fi autentificate de către consulii misiunilor diplomatice (Art. din Legea nr. 1453/2002).
Testamentul autentic se autentifică cu respectarea condiţiilor generale de întocmire a actelor autentice, precum şi a regulilor speciale prevăzute de lege.
Testamentul se întocmeşte în cel puţin 2 exemplare, unul dintre care se păstrează în arhiva persoanei ce desfăşoară activitate notarială. Toate exemplarele testamentului se semnează de testator şi au aceeaşi putere juridică (Art.54 din Legea nr. 1453-XV din 08.11.2002). Dacă testatorul nu poate semna dintr-o anumită cauză, testamentul poate fi semnat de o altă persoană conform prevederilor Art.1460.
Testamentul autentic poate fi întocmit personal de către testator. La indicaţia şi voinţa testatorului, testamentul poate fi întocmit de altă persoană, notar sau persoana împuternicită să autentifice testamente. La redactarea testamentelor autentice ca şi la redactarea actelor juridice se admite utilizarea mijloacelor tehnice.
Persoana care desfăşoară activitate notarială este obligată să stabilească identitatea şi să verifice capacitatea de exerciţiu a testatorului (Art.Art.42, 43 din Legea nr. 1453/2002). La autentificarea testamentelor persoanelor care se află la tratament, în instituţii medicale, sanatorii, aziluri pentru bătrîni şi invalizi, precum şi în alte cazuri de boală gravă, notarul (persoana care desfăşoară activitate notarială) poate fi asistat de mediul respectiv. Dacă pune la îndoială capacitatea testatorului de a aprecia acţiunile sale şi de a le diriga, persoana care desfăşoară activitate notarială poate solicita concluzia medicilor, referitor la faptul, dacă testatorul dispune de deccernămînt la momentul întocmirii testamentului.
Persoana împuternicită cu autentificarea testamentului trebuie să dea citirii conţinutul testamentului şi să verifice dacă dispoziţiile înscrise în testament reprezintă ultima voinţă a testatorului, ulterior, testatorul semnează testamentul, iar notarul sau persoana împuternirită să autentifice testamentul, îl autentifică, prin aplicarea girului de autentificare (Art.46 din Legea nr. 1453/2002). Testamentul se înregistrează în registrul general ca o acţiune notarială, precum şi în cartea testamentelor. Notarul este obligat să informeze imediat Camera Notarială despre testamentul autentificat, în ordinea stabilită de lege.
Persoanele împuternicite să autentifice testamentul sînt obligate să verifice dacă dispoziţiile testamentare sînt clare şi complete, dacă nu conţin dispoziţii contrare legii. La autentificarea testamentului, testatorul nu este obligat să prezinte dovezi pentru confirmarea dreptului de proprietate asupra bunurilor testate.
Testamentul autentic poate fi revocat sau modificat prin depunerea unei cereri de revocare sau modificare la notar sau persoana împuternicită sau autentifice testamentul sau prin întocmirea unui nou testament în orice formă stabilită de lege.
Nerespectarea regulilor de întocmire şi autentificare a testamentului de forma dată atrage nulitatea lui. Însă, testamentul va putea fi valabil dacă va îndeplini condiţiile unui testament olograf.
c) Testamentul mistic.
Testamentul mistic constă dintr-un înscris de ultimă voinţă a testatorului, datat şi semnat de mâna testatorului strîns şi sigilat într-un plic şi prezentat notarului pentru aplicarea înscripţiei de autentificare, care trebuie să fie semnată de testator, şi notar. Cuvîntul “mistic” înseamnă “secret”. Strîngerea şi sigilările testamentului are drept scop asigurarea secretului testamentului şi face imposibilă deschiderea plicului şi substituirea testamentului cu alte hîrtii.
Testamentul mistic ca şi testamentul olograf trebuie să fie scris în întregime, datat şi semnat de testator. Astfel, nu se admite scrierea testamentului de o altă persoană sau dactilografierea lui.
Testamentul poate fi întocmit pe hîrtie obişnuită, iar hîrtia pe care este scris testamentul, în mod obligatoriu trebuie să fie strînsă (împăturită) şi întrodusă într-un plic care se sigilează. Sigilarea se face în sensul lipirii plicului, în aşa mod, ca el să nu poată fi deschis, decît prin distrugerea plicului. Aplicarea unui sigiliu în sensul adevărat al cuvîntului ar duce la imposibilitatea întocmirii testamentului mistic de către persoane care nu dispun de sigilii proprii. Totodată, persoana care dispune de un sigiliu propriu îl poate aplica pe plicul în care este întrodus testamentul său.
Testatorul prezintă notarului plicul sigilat, declarînd că textul scris alcătuieşte testamentul său, că este datat şi semnat. Dacă declaraţia este falsă, testamentul va fi nul.
Notarul este obligat să aplice pe actul sigilat înscripţia de autentificare pe plic. Legislatorul nu reglementează ce trebuie să conţină înscripţia de autentificare, însă reieşind din legislaţia ţărilor care au o asemenea formă de testament, în înscripţia de autentificare se va indica numele, prenumele şi domiciliul testatorului precum şi declaraţia testatorului că testamentul este al său. Actul de suprascriere (inscripţia de autentificare) trebuie datat şi semnat de către testator şi notar. Ca şi orice act notarial, testamentul mistic se înregistrează în registrul actelor notariale.
Notarul este obligat să respecte condiţiile necesare pentru autentificarea actelor notariale, adică să verifice identitatea şi capacitatea de exerciţiu al testatorului (Art.Art. 42, 43 din Legea nr. 1453/2002).
Dacă testatorul nu se poate prezenta la biroul notarial, testamentul mistic, la solicitarea testatorului, poate fi autentificat la locul indicat de el (Art.38 din Legea menţionată).
Deoarece, legislatorul nu reglementează că testamentul mistic rămîne la păstrare la biroul notarial, după efectuarea înscripţiei de autentificare, el va fi restituit testatorului. Însă, testatorul poate transmite testamentul mistic spre păstrare, persoanelor care desfăşoară activitate notarială, în ordinea stabilită de Art.77 din Legea nr. 1453/2002).
Testamentul mistic ca şi cel olograf trebuie prezentat notarului după decesul testatorului la locul deschiderii moştenirii.
În cazul deteriorării plicului sigilat, testamentul va fi valabil, dacă va întruni condiţiile testamentului olograf.
Articolul 1459. Testamentele asimilate celor autentificate notarial
(1) Sînt asimilate celor autentificate notarial testamentele autentificate de:a) medicul principal, şeful, adjuncţii lor în probleme medicale, medicul de serviciu al spitalului, al unei alte instituţii medicale, al sanatoriului, drectorul sau medicul principal al azilului pentru invalizi şi bătrîni dacă testatorul se tratează sau locuieşte într-o astfel de instituţie; şeful expediţiilor de explorări, expediţiilor geografice şi a altor expediţii similare, dacă testatorul se află într-o astfel de expediţie;
b) căpitanul navei sau aeronavei, dacă testatorul se află pe navă sau în aeronavă;
c) comandamntul (şeful) unităţii, marii unităţi, institutului şi colegiului ilitar dacă la locul aflării lor nu există notar şi dacă testatorul este militar sau îndeplineşte serviciul în unitatea militară sau este persoană civilă sau membru al familiei acestuia;
d) şeful instituţiei de privaţiune de libertate dacă testatorul se află în locuri de privaţiune de libertate.
Necesitatea întocmirii testamentului poate apărea în împrejurări care fac imposibilă prezentarea testatorului la notar. Pentru ca testatorul să nu se afle în imposibilitate de a testa din cauza piedicilor cauzate de împrejurările speciale, legislatorul prin articolul comentat, a stabilit lista instituţiilor şi persoanelor cu funcţii de răspundere care pot autentifica testamentele persoanelor care se află în asemenea împrejurări. Lista persoanelor şi instituţiilor indicate este exhaustivă şi nu poate fi supusă unei largi interpretări.
Testamentele făcute în instituţiile respective sînt asimilate celor autentice şi se mai numesc speciale, reieşind din împrejurările specifice în care se întocmesc.
Testamentul special poate fi autentificat doar dacă testatorul, care se află în instituţia respectivă, este în imposibilitate de a autentifica testamentul la notar sau de a invita notarul în instituţia respectivă.
Testamentul special se întocmeşte în formă scrisă şi forma înscrisului separat. El poate fi redactat de către testator, o terţă persoană sau persoana împuternicită să-l autentifice, fără a fi viciată ultima voinţă a testatorului.
Sub sancţiunea nulităţii testamentul trebuie să fie semnat de testator, cu excepţia cazurilor prevăzute de lege.
Datarea testamentului este obligatorie pentru a stabili dacă testatorul s-a aflat în împrejurări specifice şi dacă a avut descernămînt în momentul întocmirii testamentului. Deoarece, acest testament este asimilat celui autentic, persoana ce autentifică testamentul este obligată să verifice indentitatea şi descernămîntul testatorului la momentul întocmirii lui.
Autentificarea testamentului se trece într-un registru de înregistrare a acţiunilor notariale ale instanţei respective.
Testamentul special poate fi revocat sau modificat în ordinea stabilită pentru celelalte forme de testamente, inclusiv printr-un testament special.
Neîndeplinirea regulilor stabilite de lege pentru întocmirea unui testament autentic, atrage nulitatea testamentului special.
2. Potrivit prevederilor alin.2, testamentul special trebuie expediat cel tîrziu a doua zi după autentificare unuia dintre notari de la locul înstituţiei date. Astfel, testamentul special se întocmeşte în cel puţin trei exemplare, dintre care unul se restituie testatorului, altul se expediază notarului, iar al treilea rămîne la instituţia care l-a legalizat.
Care sînt efectele neexpedierii testamentului notarului, legea nu stabileşte. Probabil că neexpedierea, în genere, a testamentului notarului ar putea atrage nulitatea lui, cu excepţia cazurilor cînd testamentul, prezentat notarului la data deschiderii succesiunii, corespunde cerinţelor unui testament olograf.
Articolul 1460. Semnarea testamentului de către o altă persoană
Dacă testatorul, dintr-o anumită cauză, nu poate semna personal testamentul, la rugămintea şi în prezenţa lui, precum şi în prezenţa a cel puţin 2 martori şi a notarului, poate semna o persoană. În acest caz, trebuie indicată cauza care l-a împiedicat pe testator să semneze personal. Martorii de asemenea semnează în testament.
Testamentul întocmit în orice formă pentru a fi valabil trebuie să fie semnat personal de către testator. Pentru unele testamente, cum ar fi: testamentul autentic şi testamentul special se admite semnarea testamentului de către o terţă persoană, dacă testatorul din cauza unei deficienţe fizice, boli sau din alte cauze nu poate semna testamentul. La solicitarea testatorului, testamentul poate fi semnat de către o altă persoană în prezenţa notarului sau persoanei împuternicite să autentifice testamentul, precum şi în prezenţa a doi martori. În acest caz, în testament se indică cauza care l-a împiedicat pe testator să semneze testamentul. Martorii, de asemenea, semnează testamentul. Testamentul nu poate fi semnat de căte persoana în favoarea căreia este făcut testamentul.
Articolul 1461. Testamentul persoanei analfabete sau cu deficienţe fizice
Testamentul persoanei analfabete sau cu deficienţe fizice se întocmeşte în mod obligatoriu în prezenţa a 2 martori şi a unei persoane care poate comunica cu testatorul, confirmînd prin semnătură manifestarea lui de voinţă.
Dacă persoana care doreşte să facă un testament este analfabetă sau oarbă, atunci persoana împuternicită să autentifice testamentul îi va citi conţinutul testamentului în prezenţa a doi martori, care de asemenea, semnează testamentul. În cazul în care orbul este cărturar, el va semna testamentul personal. Dacă testatorul este surd, mut sau surdomut şi analfabet, atunci la întocmirea testamentului vor asista doi martori şi o persoană ce va comunica cu el, prin semnătura sa confirmînd manifestarea de voinţă a testatorului, iar dacă această persoană este cărturară ea va semna testamentul personal. Nerespectarea acestor condiţii atrage nulitatea testamentului.
www.codulcivil.md

References: articolul 1500

Articolul 1499

Articolul 1500
 articolul 1502
 articolul 1504

Articolul 1443

Articolul 1444

Articolul 1445

Articolul 1449

Articolul 1450

Articolul 1451

Articolul 1455

Articolul 1456

Articolul 1458

Articolul 1459

Articolul 1460

Articolul 1461